
KITÖLTÉSI ÚTMUTATÓ AUTOMATIKUS RÉSZLETFIZETÉSI KÉRELEM ŰRLAPHOZ
(ASP-ADÓ-ERK)
Az adózás rendjéről szóló 2017. évi CL. törvény (Art.) 199. § alapján a természetes személy adózó – ideértve a vállalkozási tevékenységet folytató és az általános forgalmi adó fizetésére kötelezett természetes személyt is – kérelmére az adóhatóság az általa nyilvántartott, legfeljebb 2 millió forint összegű adótartozásra évente egy alkalommal legfeljebb 12 havi pótlékmentes részletfizetést engedélyez az egyéb fizetési kedvezményekre vonatkozó feltételek vizsgálata nélkül.
A nyomtatványt valamennyi fejezet (előlap, főlap) kitöltését követően lehetséges benyújtani.
Előlap
A beküldő adatai (a személyazonosító igazolványban, lakcímkártyán lévő adatok alapján neve, születési neve, anyja neve, születési helye, ideje, címe, tartózkodási helye, levelezési címe, adóazonosító jele, email címe, telefonszáma, meghatalmazotti minőség, elektronikus kapcsolattartás engedélyezése, előzmény információ).
Főlap
I. 	Adózó adatai
Jelölni szükséges az adózó jellegét, majd ennek megfelelően nevét, anyja nevét, születési helyét és idejét, adóazonosító jelét/adószámát, lakóhelyét/székhelyét, levelezési címét, bankszámlaszámát, e-mail címét és telefonszámát, illetve ha a benyújtótól eltér, abban az esetben a bejelentést kitöltő nevét, telefonszámát, elektronikus levelezési címét szükséges feltüntetni.
II. 	A kérelemmel érintett összeg(ek) adónemenkénti részletezése
Részletezni szükséges adónemenként a fennálló tartozásokat és azok összegét, a részletfizetés kérelmezett időtartamát (hónap) és a vállalt kezdő részletfizetés időpontját.
III. 	Kérelem
Jelölni szükséges amennyiben pótlékmentes részletfizetésre irányul a kérelem.
1. Felelősségem tudatában kijelentem, hogy a kérelemben közölt adatok a valóságnak megfelelnek.
Az adatlapokon a benyújtó aláírásával büntetőjogi felelőssége tudatában nyilatkozik arról, hogy az adóhatóság részére szolgáltatott adatok megfelelnek a valóságnak. Amennyiben nem elektronikusan nyújtja be a kérelmét, úgy az aláírás nélkül érvénytelen.

